khistorydata/jeongjo-sjw-relations huggingface dataset:
정조 8년
李祖承。以兵曹言啓曰。勅使入京日。自郊館至闕內。道路街巷。觀光雜人。若不別般遮防。臨時必有犯禁。令兵判及三營將臣相議。指一草記事。命下矣。依傳敎。臣與三營將臣相議。則以爲在前迎勅後。大駕由敦義門還宮。故崇禮門道路。則無屛門把守。觀光雜人。任意往來。紛沓忒甚。今番則自郊館至闕門各處屛門。合爲一百八十八處。三軍門分定將卒。去器械把守。而屛門每以空石等物防遮。故不但不堅實。所見爲駭。以三營布帳。量宜分排。堅實防遮。臣曹及三營。別定校卒。往來審察。另加申飭。道路街巷家前。則令漢城府。各別嚴飭。禁斷雜人。而預先知委各部。毋至犯科之弊。郊館無人家廣闊處。令守摠兩營。別定將校。以在京標下軍。分左右把立。觀光雜人。一切防禁爲宜云。以此申飭各軍門及京兆。使之約束擧行。何如。傳曰。允。都監軍兵。當用於先後廂。禁御兩營軍兵。當用於郊館環衛。然則屛門把守。勢難多數分排。迎勅時。訓局步軍五哨爲先廂。二哨爲後廂。禁御兩營出番鄕軍八哨。入番鄕軍除出。兩營合作一哨。與禁御兩營京標下都監餘軍。守摠兩營軍。通同出用於郊館。環衛及城內外屛門把守。各其處將卒名數。卿與五營將臣。相議後。卿及訓將。出往館所。形止看審。秩秩區別。別單書入。待啓下節目磨鍊。斥堠伏兵置之。挾輦軍名數。依丙申丁酉年例磨鍊。留陣則亦依前例。當爲磨鍊。都監馬兵。迎勅時。節目無擧論。只於迎勅時磨鍊。亦甚可訝。問于本局。今番則指一酌定。扈衛軍官忠壯忠翊衛等。隨駕除之。全然休息。殊非均勞佚之意。扈衛軍官中服色鮮明人。除出六十名。與該廳案付標下軍八十名。別將及所任軍官領率。敦化金虎丹鳳肅章門分把。嚴禁雜人。係是大臣營門將卒。自大臣跟隨以下。攔入或喧譁者。卽其地決棍。毋或饒貸之意。傳于扈衛大將。仁政門進善門光範崇範門。依朝賀時例。三營入直馬兵騎士。各留二名除出把守。除器械。皆着戎服。禁雜人事。預爲約束。駕前駕後。亦以戎服隨駕。到闕門。仍爲隨入。殿庭排立。禁軍中最貧殘服色不能自備者。嚴飭別將。別爲抄出。以入番名色百人。除置番所。闕內布帳。更勿稟旨。亦依前例擧行。如是前期下敎之後。擧行若有一毫違越之事。師律所在。卿難免重勘。惕念擧行。可也。
정조 8년
李祖承。以義禁府言啓曰。代射罪人全之元。拿囚草記批旨內。今日內考律勘放後。草記事命下矣。代射罪人之邊遠充軍。旣有先朝受敎。充軍罪人之令兵曹擧行。亦有定式。罪人全之元。出付兵曹。使之擧行。何如。傳曰。允。昨有今日內勘放之命。且於再昨。以本府擧行遲滯。至有都事汰去之擧。而此草記。經宿來呈。寧有如許紀綱。當該入直都事汰去。判義禁從重推考。
정조 8년
趙興鎭。以兵曹言啓曰。因義禁府草記。今番庭試武科訓鍊院分所。代射罪人出身全之元。令兵曹邊遠充軍事允下矣。罪人全之元。全羅道海南縣充軍。定驛子押送之意。敢啓。傳曰。知道。
정조 8년
漢城右尹李鎭恒疏曰。伏以。天休滋至。邦籙無疆。縟儀慶禮。次第順成。聖孝彌光於報本。祚胤克昌於裕後。中外頌抃。瞻聆俱聳。仍伏念臣。通籍三十有餘年。無尺寸之能。蔑絲毫之報。而躬逢聖際。適値晠禮。霎時代擧。寵擢踰分。恩語記念於亡弟。濫資遽及於賤品。是何雨露之所濡。偏私於臣家。聖恩如天。報答無地。臣之弟兄。只自感泣於幽明而已。不意乃者。京兆除旨。忽下於禁直未出之際。臣於是。惝怳感激。莫省攸措。怵畏法例。逃遁不得。卽謝恩命而中心愧忸。自顧難安。噫。濫觴之念。夢寐不到。知足之戒。居常所守。況此亞尹之任。雖輕於判堂。掌詞訟決是非如臣疲老者。所可堪承哉。玆敢不避瀆擾。略陳短章。伏乞聖明。俯垂鑑諒。亟收成命。以重公器。以安私心。不勝萬幸。臣無任云云。答曰。省疏具悉。卿其勿辭行公。
정조 8년
甲辰十月十四日辰時。上御重熙堂。禮房承旨入侍時。行左承旨徐有防。記事官朴能源李崑秀尹行任。以次進伏訖。上命書傳敎曰。差備官。多不擇差。當該銓官遞差。又命書傳敎曰。吏曹參判前望單子入之。又命書傳敎曰。此時銓任。不容久曠。差備官差出等事。擧行甚多。新除授吏曹參判宋載經。斯速上來事申飭。又命書傳敎曰。下番番次苟簡。兼說書前望單子入之。待下批牌招察任。說書待開政差出。仍命退。諸臣以次退出。
정조 8년
甲辰十月十四日未時。上御誠正閣。抄啓文臣科講入侍時。右副承旨李祖承。同副承旨洪仁浩。假注書李敬五。記注官金健修。記注官金鳳顯。以次進伏訖。上命書榻敎曰。正言沈晉賢。本職許遞。金啓洛李翼晉。申飭應講引儀唱臚。試官吳載純徐有防。率抄啓文臣。入就拜位。行四拜禮訖。以次進伏。待敎李崑秀。進講詩傳螽斯章。陳文義訖。粗。副司果李顯道。講桃夭章。陳文義訖。純粗。副司果申馥。講汝墳章。陳文義訖。純略。文學成種仁。講鵲巢章。陳文義訖。粗。金熙朝。講樛木章。陳文義訖。純粗。司書鄭萬始。講關雎章。陳文義訖。純粗。申馥再次講定之方中章。純通。上曰。文義除之。三次講女曰雞鳴章。四次講叔于田章。五次講大叔于田章。陳文義訖。竝粗。成種仁。再次講考槃章。陳文義訖。粗。金熙朝。再次講淇澳章。純通。上曰。文義除之。三次講采葛章。陳文義訖。純通。姜世綸。講漢廣章。再次講河廣章。陳文義訖。竝純粗。宗簿主簿李晙。講羔羊章。陳文義訖。不。再次講木瓜章。陳文義訖。純粗。三次講君子于役章。陳文義訖。不。副司果徐瀅修。講芣芑章。陳文義訖。純粗。副修撰趙濟魯。講采蘩章。陳文義訖。純不。檢閱尹行任。講獜趾章。陳文義訖。純粗。副司果金啓洛。講卷耳章。再次講雄雉章。陳文義訖。竝純粗。修撰李翼晉。講甘棠章。陳文義訖。純略。再次講簡兮章。三次講蟋蟀章。竝純通。副司果沈晉賢。講草蟲章。再次講匏有苦葉章。三次講猗嗟章。竝純不。以次出榜。仍命退。諸臣以次退出。
정조 8년
甲辰十月十四日申時。上御重熙堂。坐直承旨入侍時。右副承旨李祖承。假注書李敬五。記事官李崑秀尹行任。以次進伏訖。上曰。左副承旨入侍。左副承旨趙興鎭。承命進伏。上曰。禁府入直都事。問名以入。賤臣承命出問。以吳徹常仰達。上曰。俄下汰去批答。頒布之意分付。抄啓科講草榜及科試親試榜目。催促入之。大提學吳載純。留待事分付。賤臣承命出傳。持榜目入。上曰。注書持此御題。親往內閣。傳于文衡。可也。仍命退。承史以次退出。
정조 8년
甲辰十月十四日二更二點。上御重熙堂。右副承旨入侍時。右副承旨李祖承。假注書李敬五。記注官金健修。記事官尹行任。以次進伏訖。上命書傳敎曰。昨因辭疏之批。略布予意。竊念卿等。卽日出肅。共做國事。賓對日次隔夜。尙今無簉朝之奇。虛佇之餘。爲卿等介介也。以予所知。卿等元無難進之情勢。而卿等有甚所執。堅讓不出予雖欲敦迫。於卿等。無辭可以譬解。卿等須諒之。卿等在具瞻之地。庶僚去就之逕庭者。尙可飭責之糾正之。不料卿等。乃反苟覓不當引之義。要作迤長時日之資。是豈所望於卿等者。卿等勿復控辭。待漏赴公。仍參明日賓筵事。偕來宰臣。更爲傳諭于領左相。期於偕入。又命書傳敎曰。今番議藥白文昌。多有效勞。監牧官白成一。善地旣令相換。自相換日計仕事。分付該寺。又命書榻敎曰。興陽監牧官徐理修。南陽監牧官白成一相換。又下敎曰。檢校直閣徐龍輔鄭東浚。今姑減下。仍命退。承史以次退出。
정조 8년
行都承旨李致中坐。行左承旨徐有防坐。行右承旨李在學坐。左副承旨趙興鎭坐。右副承旨李祖承坐直。同副承旨洪仁浩坐直。注書朴能源仕一員未差。假注書李敬五仕直。事變假注書金商雨仕。
정조 8년
傳于徐有防曰。左承旨入侍。
정조 8년
洪仁浩啓曰。禁衛營將官來言。今日本營軍兵。日次私習云矣。敢啓。傳曰。知道。
정조 8년
洪仁浩啓曰。御營廳將官來言。今日本廳軍兵。日次私習云矣。敢啓。傳曰。知道。
정조 8년
徐有防啓曰。明日抄啓文臣課講時。何承旨進去乎。敢稟。傳曰。同副承旨進去。
정조 8년
洪仁浩啓曰。明日儒生殿講。以十六日爲之事命下矣。處所以何處爲之乎。敢稟。傳曰。宣政殿爲之。
정조 8년
以十八日專經武臣殿講。取稟。傳于趙興鎭曰。爲之。
정조 8년
李祖承啓曰。臣依定式。進詣仁政殿月臺。入直禁軍等戎器點考。則皆無頉。以傳敎內辭意勞問。則亦皆好在云矣。敢啓。傳曰。知道。
정조 8년
洪仁浩啓曰。卽者義禁府都事來言。議政府左議政洪樂性。今方胥命於金吾門外云。係是大臣去就。敢啓。傳曰。知道。
정조 8년
吏曹參議前望單子入之。李時秀落點。
정조 8년
洪仁浩啓曰。卽者議政府錄事來言。左議政洪樂性。卽伏見聖敎辭旨。萬萬截嚴。有非臣子所敢承聞者。驚惶震迫。求死不得。走伏金吾。泥首涕泣。恭俟鈇鉞之誅云。係是大臣去就。敢啓。答曰。知道。俄下批答。槪道事理則然。卿又因此胥命。豈非過中之擧乎。夜漏才撤。寒威陡緊。卿於調疴之中。不瑕有損節。安心勿待命。卽爲還第。以副予至意事。遣史官傳諭。
정조 8년
以吏曹參議李時秀牌不進罷職傳旨。傳于洪仁浩曰。違牌此何道理。此傳旨勿施。更爲牌招。
정조 8년
有政。吏批。行判書金鍾秀受由在外。參判宋載經在外。未肅拜參議李時秀。同副承旨洪仁浩進。啓曰。判書金鍾秀受由在外。參判宋載經在外未肅拜。小臣獨政未安。何以爲之。敢稟。傳曰。只出緊任。
정조 8년
吏批啓曰。漢城判尹。今當差出。而擬望之人乏少。政府西壁。竝擬。何如。傳曰。允。以李聖圭爲大司憲。洪樂淵爲正言。權裕爲副校理。金履素爲判尹。雲峰君杺。今加興祿加資事。承傳。
정조 8년
兵批。判書李在簡進。參判金文淳都監進。參議柳誼入直進。參知沈基泰呈辭在外。同副承旨洪仁浩進。啓曰。訓鍊正今當差出。而擬望之人乏少。外任竝擬。何如。傳曰。以在京無故人差出。以具㢞爲同知。尹範敍爲訓鍊正。金爀爲武兼。金德成爲龍媒僉使。南陽監牧官白成一。興陽監牧官徐理修相換。司直單徐有隣黃昇源。副司果單趙雲紀鄭厚祚金履裕趙𡹘。
정조 8년
再政。李秉濟爲宣傳官。
정조 8년
以謝恩使狀啓。咨文改書事。傳于李祖承曰。賴卿詳審。表文頭辭。纔已改撰。續見此狀辭。亦有意見。依此施行事回諭。自卿發行。寒事斗劇。念卿征役之勞。何嘗一日忘于懷。卿須體予至意。行李珍重。孥力自護事。一體回諭。
정조 8년
洪仁浩啓曰。予亦不已疲乎。當初表文之失於照檢。旣因査對。不成體格。今因改撰事。有草記之命。而申後下敎。所謂備郞。尙不傳布。今已侵夜。無一字覆奏。近來事。雖曰事事叢脞。名以回啓。焉有自上替行之理乎。當該備郞。已令棍汰。當該有司堂上。其遲滯委折。令政院。嚴査問啓事命下矣。問于備局有司堂上沈頤之處。則以爲表文頭辭改撰事。臣於日暮時。伏承就議大臣草記之命。馳詣領左相家問議後。出草淨寫之際。自爾遲滯。莫非臣昏愚鈍劣之致。問啓有命。罪實難逃。惶隕震越。不知所達云矣。敢啓。傳曰。知道。新叨未幾。便已怠慢。致煩多少酬應。似此有司。任其所自爲。則自上必皆下行有司之事。此槪姑未喫緊喫苦之故。每犯此等罪科。罷削適副所欲。處分前姑令留待本司之意。分付。可也。
정조 8년
以宣傳官廳今九月朔初次射會單子。傳于洪仁浩曰。九月雖曰連値公故。亦多休息日。則去月初次。今始爲之。申飭之下。該廳擧行。萬萬駭然。行首宣傳官。似當嚴棍懲礪。自今日限今年射講畢試。罰直本廳。至於申暹之五矢居末。前所未聞。其餘洪龍運田義顯等之矢數。亦可謂無形。更觀來頭親臨射講時處分。十一月射講。皆令來月旬前畢試。而此行首監試講射。竝勿施。自明日逐日或間日設行。期於限內畢試。如是下敎之後。更有不勤之事。無論行首副行首當重繩。以此意令訓將招致宣傳官。嚴飭分付。近因多事。久未爲之。宣傳官講射明日殿講後。當親臨。以此分付。
정조 8년
以宣傳官廳今九月朔初次試講單子。傳于洪仁浩曰。此講亦爲勿施。射則自五月初次勿施。入直人亦毋得懸頉。將臣試講日外。處所皆令司僕。或中日廳設行。今番則行首以下監試之人。監試後。亦爲應射。自今日卽爲擧行。
정조 8년
洪仁浩。以弘文館言啓曰。本館上番。連日闕直。事甚未安。今日政新除授玉堂。待下批仍卽牌招入直。何如。傳曰。允。
정조 8년
李在學。以宗簿寺提調意啓曰。璿源譜略。今已刊印進上矣。頒賜件。依例收聚。改張還給之意。敢啓。傳曰。知道。
정조 8년
洪仁浩。以備邊司言啓曰。今此頭辭改撰。表文齎去事。卽令廟堂。議于大臣草記事。命下矣。依下敎。就議于領議政徐命善。左議政洪樂性處。則皆以爲目下情勢。旣不以見職自居。而關係國家莫重之事。何敢不略陳愚見乎。大抵表文事體。尤異於咨文。方當改撰頭辭。追付使行之時。所當就槐院提擧。或承宣中差出一使臣。使之罔夜陪往。而但於此。或不無不嫺馳馹。反致遲滯之慮。在前有時急奏聞之擧。則堂下武臣訓鍊正備邊郞三曹郞官中。差下齎奏官。齎奉奏文。馳往北京矣。今若倣此例。極擇差下齎奏官。齎奉表文。馳往傳授於使臣所到處。恐合事宜。而事體至重。恭俟上裁云矣。敢啓。傳曰。然則以新除訓鍊正。卽爲肅拜。仍令罔夜騎撥下送。若或遲滯。該正當嚴處。以此意。兵判處。另加嚴飭。表文頭辭。尙不啓下。今日國綱。可謂無如之何矣。
정조 8년
洪仁浩。以訓鍊都監言啓曰。依傳敎。今此勅行時。各差備軍及館內分把。墻外防守等軍。一一親執抄擇。各定將校。申明約束。館外諸處。不可無檢察。故別定將卒。晝夜考察。而各項名色成出事目。別單書入之意。敢啓。傳曰。知道。
정조 8년
徐有防。以迎接都監言啓曰。依下敎。今番勅行時。把定軍守直軍衛軍防軍房守房子等節。與館伴兵判三營將臣。會同相議。逐一釐正。量宜分屬。而軍卒則必擇健壯人。定將校領率待令。衛軍防軍小童之類。亦以知根着有來歷人。各別抄擇。自都監點考使用事。分付各該衙門。不緊名色。略加除減。竝爲懸註。別單書入之意。敢啓。傳曰。知道。
정조 8년
趙興鎭。以兵曹言啓曰。近來紀綱解弛。朝體凌夷。可駭之事。不一而足。卽聞訓鍊正鄭信達。日昨犯馬於都承旨申退之時。屢次呵呼。聽若不聞。向前馳過。終不回避云。揆以事體。極爲駭妄。其在懲礪之道。不可仍置。汰去。何如。傳曰。允。問其職品。則堂下武弁之於宰臣。不啻隔等。以渠地處。則廢棄之餘。甄復淸顯屬耳。似此罪科。無難干犯。不可但以駭妄言之。朝廷所以維持者紀綱。此以尋常處分。流弊不知至於何境。鄭信達。卿卽爲開坐。嚴棍取招以聞。訓鍊正之代。今日政差出。可也。
정조 8년
洪仁浩。以兵曹言啓曰。訓鍊正鄭信達汰去。本曹草記批旨內。允。問其職品。則堂下武弁之於宰臣。不啻隔等。以渠地處。則廢棄之餘。甄復淸顯屬耳。似此罪科。無難干犯。不可但以駭妄言之。朝廷所以維持者紀綱。此以尋常處分。流弊不知至於何境。鄭信達。卿卽爲開坐。嚴棍取招以聞。訓鍊正之代。今日政差出可也事。命下矣。依傳敎。前訓鍊正鄭信達捉來。嚴棍十五度後。以傳敎內辭意。嚴問取招。則所供內。以爲矣身再昨日。適出門外。訓局旗手來言。兵曹判書訓鍊大將。方會坐備局招來云。故矣身不知爲某事。意謂因傳敎。有分付之事。走馬進來之際。到河浪橋川邊。逢着都承旨。矣身以急於聽傳敎。不得下馬。犯馬之罪。從當謝罪云云。仍爲過去。到備局則以迎勅時各差備訓鍊院官員。冠服諸具。必令鮮明之意。分付矣。矣身。雖甚愚迷。何敢犯馬於宰相。而徒知馳詣備局之爲急。處事駭妄。至於此境。莫非矣身輕率之致。傳敎之下。死無所惜云矣。敢啓。傳曰。知道。雖以聽傳敎事。發牌進來。旣非奉命。則回馬避馬下馬。惟當視爵品高下。況自下招來之事。憑藉聽傳敎。尤極駭妄。伊日會坐者。聞是各營將臣。供中拈出訓將兵判爲對。又何委折。無論所供之如何。一言以蔽之曰。漸不可長。朝家之如是處分。豈但爲犯馬一事而然。所欲存者紀綱。汰去失之太寬。令政院。以刋汰捧傳旨。可也。
정조 8년
洪仁浩。以兵曹言啓曰。依傳敎。差備官金喜大車萬輪。計劃官黃致範李元喆尹東彬張允福等。各嚴棍十五度之意。敢啓。傳曰。知道。
정조 8년
洪仁浩。以兵曹言啓曰。因傳敎。備邊司郞廳權正遇孫克福等。各決棍三度之意。敢啓。傳曰。知道。
정조 8년
洪仁浩。以兵曹言啓曰。依傳敎。備邊司郞廳決棍時。執杖本曹使令金太得安三福。各決棍三度後。金太得。京畿道水原府充軍。安三福。南陽府充軍之意。敢啓。傳曰。曹隷旣命決棍五度。而承宣以三度誤書頒布。當該承旨推考。更爲捉來。準數加棍後。發配。可也。
정조 8년
洪仁浩。以兵曹言啓曰。依傳敎。本曹執杖使令金太得安三福等。各加棍二度後。仍爲發配之意。敢啓。傳曰。知道。
정조 8년
洪仁浩。以兵曹言啓曰。因傳敎。政院書吏李守完。決棍五度之意。敢啓。傳曰。曹隷旣令決棍。則何所惜而至今不爲擧行乎。大抵特敎決棍。罕爲之者。槪欲審愼故耳。須有必可罪之事。然後始命決棍。則本曹擧行。亦當惕念。而年前兵參沈頤之事。豈非已鑑。然而近來自爾等。不思法綱之故。凡於命令之下。惟以彌縫爲事。寧不駭痛。此後令兵曹。特敎決棍。無論度數多寡。萬一例杖。該隷從重決棍。出付刑曹照律事。定式施行。以此傳敎。本曹謄錄。該房故事。載錄。可也。
정조 8년
禮曹啓目粘。贈判書崔睍賜諡。係是恩典。臣曹不敢擅便。上裁。何如。判付啓。議大臣稟處爲良如敎。
정조 8년
領議政徐命善箚曰。伏以。臣之目下情地。誠亦窮且蹙矣。猥控難强之實。反媒聖批之隆渥。虛靡必遞之職。又辱溫諭之諄摯。進退維谷。作一籧篨。深恐似此遷延。漫費時日。北軺之信息伊邇。中書之接應無人。則其僨誤國事之罪。殆有浮於煩瀆天聽之懼。玆不得不更暴血懇。冀聖慈之終垂矜憐焉。嗚呼。殿下之視臣。以家人而不以外廷。臣之事殿下。以父子而不以君臣。故前後官職之辭受。行止之久速。可許則許。而上無備數之禮。可趨則趨。而下無飾貌之讓。俾臣之儱侗昏憒。得以指導成就於造化範圍之中矣。臣今舊愆薰心。新汚塗體。身家之利害禍福。猶屬私憂。士夫之廉防名檢。大有所關。雖微官庶僚。彈章纔發於司直。恩命復蹈於覆轍。則莫不知逡巡却步。必伸乃已。況大臣一世之具瞻也。權勢千古之大案也。曾未數朔。自同無故。抗顔於顚沛之地。冒膺於睢盱之場。不待傍人之竊指。而反省羞恥。有甚撻市。其將搉沮瑟縮。覓死無路。尙何有於世道時務之暇論乎。且臣從子浩修之向叨東銓也。甘犯傲慢之誅。不變咫尺之守者。蓋欲其懲毖人言。斂遠淸要。而實出臣之所敎誡訓迪也。伊時適因言端。亦嘗苦懇於前席。而殿下惻然軫念。曲賜體諒。臣之兄弟叔姪。銘鏤至今。何日忘之。夫以力避東銓之危踪。而乃忽揚揚於首輔。以敎誡子姪之初心。而又忽于于於其身。縱使臣焦唇弊舌。何以自解於矯情罔上之誚乎。然則臣之決不可趨。非特臣之自量已熟。同朝無不見諒。聖明亦必俯燭。而可許不許。一向相持。朝體漸至屑越。私分愈益兢惕。此亦臣窮命所致。靜言思惟。寧欲無吪。噫。臣誠無可引之義。當此聖志奮勵。廟謨叢脞之日。豈敢懷占便之圖。厭殄瘁之勞哉。至若例兼宮銜。尤是臣平生至榮。震邸初闢。离筵將開。延頸之忱。人孰不切。而覲光之誠。臣實有倍。聞命以來。自忘固陋。非不欲卽日祗肅。得與於禮見之例。而罣礙本職。轉動末由。瞻望銅陛。曷勝戀結。伏乞聖明。納臣肝膈之辭。察臣迫隘之勢。將臣議政新銜。劃賜鐫改。則如天之澤。結草是期。臣無任云云。答曰。省疏具悉卿懇。纔於左揆箚批。敷示予如渴之意。際此卿疏踵至。多少說話。依舊是控引。如卿地處。尙忍爲是民事之積滯。支勅之膠汨。猶屬第二件事。最是晩咄者。卿不念匪躬之義。反欲奉身而退。使予獨勞於上日不暇及。不審卿之此擧。當乎否乎。以卿平日體國之誠。承此批。倘不卽日肅命。予將以何顔。更致敦迫之語。恃之也重。責之亦備。幸冀卿之恕諒也。急於勉出。不暇長語。玆遣正卿。略宣數行。安心勿辭。隨卽造朝。仍傳曰。此批答。遣正卿。傳諭于領議政。
정조 8년
左議政洪樂性箚曰。伏以。臣臲卼之蹤。復叨僨誤之地。不惟微臣情勢之難冒。抑恐聖朝之廉防。由臣而壞墮。敢陳血懇。冀蒙體諒。及伏奉聖批。不卽開許。反下鄭重之敎。臣又於夜中。宰臣臨宣別諭。十行恩綸。愈益隆摯。誨責截嚴。敦勉彌勤。臣誠惶蹙悶隘。益不知置身之所也。人臣遭彈者。官雖卑微。職雖閑漫。猶不敢復居其職。下以丐免。以守廉防。上必許解。以盡禮使。則臣雖無似。官則大官也。職則三司也。臣之所以必欲丐免。懇乞許解。不敢爲晏然復居之計者。誠非例讓也。誠非顧私也。而聖上所以敦迫而責勉者。有若無故而强引者然。在朝家豈不有欠於禮使之方。而臣亦安得無憾於天地之大乎。臣情到此。吁亦窮且蹙矣。噫。輔相之職。其非如臣疎拙昏謬者之所當擬議。而臣於年前。徒知恩渥之感激。罔有量人之計。冒膺重任。幾陷大戾。而聖明試可之意。愚臣自靖之義。今不可再誤也明矣。況今朝象。日益泮渙。生民日以困瘁。隄防益壞而義理晦。紀綱益頹而庶績墮。苟非才德耆望。足以彈壓百僚。經濟一世。剛嚴直方。足以杜折闡明。董率淬勵者。無以荷弘濟之任而慰具瞻之望。乃以病殘謬辱之身。復置巖廊之上。使四維不張。八方嗤罵。則臣身狼狽。雖不足道。而其於國事何。其於國體何。顧今元輔。方膺新命。端揆亦將反面。廟務之積滯。自可剸利。客使之延接。自可講磨。何必以不可起不近似之人。苟充備任於其間。以乖古人惟其人不必備之訓哉。第玆宮銜之兼。老臣光榮。至此極矣。誠欲卽地進見。仰瞻岐嶷之容。溫文之姿。以伸區區延頸之忱。而拘於義防。一身若摯。轉動不得。莫遂至願。伏地惶隕。尤不勝抑塞躁鬱之至。仍伏念我世子邸下。尺衣日長。知思日開。政宜抄選。端良正直。性學成德之士。以畀保傅之任。以成薰陶之效。何可使如臣之學識魯莽。材性庸陋。最居人下者。濫廁於賓師之列。以責蒙養之功哉。此臣所以且榮且愧。莫省自措者也。至於賤疾之狀。雖不敢縷縷煩瀆。而數日以來。雜試方藥。未見分效。委頓床笫。末由蠢動。以情以病。萬無承膺之路。而宰臣鎭日相守於陋巷。病裏惶隘。如添一症。玆敢略伸衷懇於天地之前。伏乞聖明。俯垂矜憐。亟賜斥免。以卒終始生成之澤。召還王人。以安私分。仍降威罰。以明朝綱。不勝幸甚。取進止。答曰。省箚具悉卿懇。昨夜敦諭。攄盡予衷曲。謂卿幡然。不負予𨀣佇之望。庸是未明求衣。臨筵而待之。際見箚本。巽讓逾摯。此何擧也。此何擧也。噫。以卿同休戚之義。籍令有些難進之情勢。予所期望於卿者。若是深切。則卿之簉朝。竊庶幾不俟終日。況卿三入中書。便成宿硏。無一分可引之端。而以箚以疏。尙不承膺。寔由予誠淺。漸恧何喩。卿須念君臣之大義。勿復控辭。卽起視事。庸副予側席之想。仍傳曰。此批答。偕來宰臣。傳諭于左議政。期於偕入。
정조 8년
行副司直南玄老啓曰。臣敬奉聖諭。馳往傳諭于南部薰陶坊苧廛洞契議政府領議政徐命善所住處。則以爲臣情實難强。義在必遞。飭敎屢降。轉動無望冒上一疏。略暴危懇。竊庶幾天地父母。曲加體諒。終不置臣於四維之外矣。只緣忱誠之未格。不惟批旨之靳許。卽又宰臣。臨宣聖諭於夜漏旣深之時。誨責備至。敦迫冞勤。臣擎讀未半。惶隕抑塞。直欲鑽地而不可得也。噫。臣之頂踵毛髮。皆殿下賜。赴湯蹈火。惟殿下命。使臣有一分冒進之勢。而徒事控籲。不少知變。則是慢命也。使臣有畢竟出脚之意。而姑延時日。欲重去就。則是飭讓也。臣雖萬萬無狀。決不敢爲此也。誠以臣之所叨。卽具瞻之地也。臣之所遭卽三司之論也。居具瞻之地。遭三司之論。彈墨未乾。揚揚復冒。則此政所謂不識世間有羞恥事者也。四方之譏議。一身之狼狽。雖不足恤。堂堂聖朝。將安用彼相哉。且臣之從前遭罹。此職爲之祟。臣於前疏。略已陳瀆。而自承恩命。譬如傷弓之鳥。驚罝之兔。心神震慴。寢飡俱廢。以我聖上前後曲保之仁。何不垂終始生成之澤。而乃使臣恤恤焉莫知措躬之所也。臣之此言。片片衷赤。寧被違傲之誅。萬無承膺之路。伏地戰恐。死有餘罪。亞卿之來守。已至四日。虛辱王命。徒損國體。亟賜收還。千萬顒祝云矣。臣旣承偕來之命。姑爲仍留之意。敢啓。傳曰。知道。
정조 8년
判尹金履素啓曰。臣敬奉聖敎。馳往傳諭于南部薰陶坊苧廛洞契議政府領議政徐命善所住處。則以爲臣荐犯瀆撓之罪。恭俟體諒之音。卽者正卿臨宣批旨。十行恩言。字字鄭重。至於不念匪躬。使予獨勞之敎。忽不覺聲淚之俱發。噫。臣之三啓兩疏。苦懇力辭者。是豈罔恤國事。徒懷占便而然哉。祗緣情踪危蹙。不敢爲放倒之計。而每伏聞宵旰憂勤。丙枕靡安。則雖在家食之日。恒切焦迫之忱。今承此敎。區區一身之去就。奚暇較量稍俟勅行之支過。更圖處義之少伸。亦不害爲先公後私之道。方欲拚棄廉防。祗肅恩命。而見今夜色向闌。禁扃已閉。謹當整衣齋沐。待朝趨赴云矣。敢啓。傳曰。知道。
정조 8년
行副司直金頤柱啓曰。臣敎奉聖批。傳諭于議政府左議政洪樂性所住處。則以爲臣冒犯瀆擾。夜上附奏。曉繼短箚。披瀝肝血。畢暴衷懇。顒竢兪音。若枯苗之待時雨。及伏奉聖批。首尾一百有五十餘言。字字懇惻。有足以泣鬼神而感豚魚。臣雙擎九頓。感淚惶汗。交逬如漿。至於未明求衣。臨筵待之敎。尤不勝惶懍震慄。實欲鑽地而不得。以微臣之去就。上勞君父至此之極。臣罪於此。萬殞猶輕。臣雖頑如木石。粗知義分。如有一毫可進之勢。豈敢一日二日。至再至三。不避煩聒。徒爲巽讓。不思所以轉動之計哉。俯仰跼蹐。情益窮而勢益蹙。伏地涕泣。罔知所達。惟願速被鈇鉞之誅云矣。臣旣承偕入之命。姑爲仍留之意。敢啓。傳曰。知道。自見卿前後章箚辭語。予誠迷昧。莫曉所執之何居。更又百爾思之。始覺一段事件。苟使予料非妄。亦安用索言。今日朝廷。鼎席將無備員之時。以予固陋。於何諮諏。予雖欲蔓辭敦勉。無望有槪於卿心。玆將責躬數語。更此布及。卿須諒之諒之事。更爲。傳諭。
정조 8년
行副司直金頤柱啓曰。臣敬奉聖諭。更爲傳諭于議政府左議政洪樂性所住處。則以爲臣昨伏承疏批。益切惶阨窮蹙之忱。卽者宰臣。半夜儼臨。宣布聖諭。丁寧諄複。誨責備至。而至以求覓不當引之義爲敎。此莫非臣言行無素。忱誠淺薄。未能仰孚於君父之致。尤不勝慙惶抑塞之至。臣昨夏所被臺言之深緊危怖。至今追思。寢夢猶愕。然而猶屬私身禍機。旣不忍每每提說。亦不敢縷縷煩浼。至於焉用彼相四字之斥。臣亦伊時受而不辭。而終古大官。未有被此斥仍居相職者。故臣亦以此引義。幸蒙體諒之恩矣。昨年焉用之相。今年依舊是焉用之相。則其難冒之義。亦固自如。昔旣引義。今忽勉却。則前後兩截之譏。臣亦無以自解也。臣豈敢强引飾讓。徒費撕捱。殆若不知寵渥之可感。義分之可懼。甘自陷於辜恩慢命之科哉。以此情踪。實無冒進之望。至有進參賓筵之命。而末由承膺。尤增死罪。夜色向闌。不敢煩聒。明將治上箚本。申暴血懇。仰請嚴誅云矣。臣旣承偕入之命。姑爲仍留之意。敢啓。傳曰。知道。
정조 8년
行副司直金頤柱啓曰。臣敬奉聖諭。更爲傳諭于議政府左議政洪樂性所住處。則以爲臣卽伏見聖敎辭旨。萬萬截嚴。有非臣子所敢承聞者。驚惶震迫。求死不得。走伏金吾。泥首涕泣。恭俟鈇鉞之誅云。大臣今方待命於金吾門外。臣旣承偕入之命。仍爲隨來之意。敢啓。傳曰。知道。
정조 8년
甲辰十月十五日巳時。上御重熙堂。左副承旨入侍時。左副承旨李祖承。記事官朴能源。記注官金健修。記事官尹行任。原任直閣鄭東俊。以次進伏訖。上曰。軍士房承旨入侍。出榻敎趙興鎭進伏。上命書傳敎曰。今因承宣言聞之。進賀正使。以賀表頭辭與本文字句。有相同處。有所書報云。故取見其頭辭。天地悠久。大德必得。俱在本文。此頭辭。況非彼中所頒。卽我國撰出者。然則誠有疊用之嫌。此是表文。則事體與咨文有異。頭辭雖欲改撰。其將更行拜表乎。事之疎忽。莫此爲甚。大提學吳載純爲先越俸五等。當該製述官。爲先汰去。令該曹拿問處之。頭辭改撰固好。而表文旣有御諱。使臣所齎去者。關係專係表文。則今此更撰之本。付之禁軍下送。非可論也。亦豈爲此。更出使臣乎。卽令廟堂。議于大臣草記。毋或一刻遲滯。表文頭辭。爲先改撰。啓下事。分付。又命書傳敎曰。表文頭辭。每於黑草査對後。啓下之故。混入於他文書中。易忽照檢。此後承文院文書。無論表奏及頭辭。前例應用本外。若有新撰者。黑草査對前。前期先爲入啓。啓下後。始行黑草査對。又爲入啓。啓下後。正書事定式施行。又命書傳敎曰。纔有政命。參議前望單子入之。待下批牌招開政。又命書傳敎曰。昨聞館伴言。兼帶京兆之任。反有妨於都監事務云。判尹徐有隣許遞。今日政。以在京無故人差出。待下批仍卽牌招察任。又命書傳敎曰。洪忠道上番軍巡點。依昨年例。以營將代行事分付。仍命退。諸臣以次退出。
정조 8년
甲辰十月十五日申時。上御重熙堂。右副承旨入侍時。右副承旨李祖承。假注書李敬五。記注官金健修。記事官尹行任。以次進伏訖。上曰。俄令備堂。問議大臣。而何時下敎。尙不草記。事極駭然。備堂與備郞。問名以入。賤臣承命出問。以沈頤之權正遇仰達。上命書榻敎曰。傳敎遲滯。當該備邊郞。令兵曹爲先決棍汰去。行首備邊郞及回公備邊郞。亦令兵曹。決棍汰去。汰去之代。竝卽啓下。又下敎曰。吏批政望及備邊司草記。催促入之。賤臣承命出持人。上曰。賀表頭辭。斯速製入事分付。承文提調來待本院與否。知入。賤臣承命出問。還奏曰。槐院提調吳載純待令云矣。上命書傳敎曰。予亦不已疲乎。當初表文之失於照檢。旣因査對。不成體格。今因改撰事。有草記之命。而申後下敎。所謂備郞。尙不傳命。今已侵夜。無一字覆奏。近來事。雖曰事事叢脞。名以回啓。焉有自上替行之理乎。當該備郞。已令棍汰。當該有司堂上處。其遲滯委折。令政院嚴査問啓。今日國綱。雖曰掃地。又將因回啓事。失睡酬應乎。政院若又遲滯。該房承旨當嚴處。以此知悉。又命書傳敎曰。以下缺
정조 8년
行都承旨李致中坐。行左承旨徐有防坐。行右承旨李在學坐直。左副承旨趙興鎭坐。右副承旨李祖承坐直。同副承旨洪仁浩坐。注書朴能源病一員未差。假注書洪義浩仕金孝建仕直。事變假注書金商雨仕。
정조 8년
親臨宣政殿。日次儒生殿講罷後。奎章閣政院玉堂口傳問安。答曰。知道。
정조 8년
傳于李在學曰。大臣留待。
정조 8년
李在學啓曰。卽者議政府錄事來言。左議政洪樂性。以爲。達宵俟堪。求死不得。近侍辱臨。傳布勿胥命之敎。恩意藹溢。軫恤侈至。至有安心遇第之命。有非負罪賤臣所敢承當者。尤不勝感泣震悚。不知死所。不敢遽遂私次。仍爲席藁。泥首煩願。適伏常憲之意。敢啓。傳曰。緣何事端。如是深引。竊恐徒駭聽聞。安心勿待命事。遣承旨。傳諭。
정조 8년
徐有防。以副校理權裕牌不進罷職傳旨。傳于徐有防曰。只推。
정조 8년
傳于李在學曰。日次儒生殿講。雖無純通。而通略以下賞典。依例捧傳旨。
정조 8년
傳于李祖承曰。政官牌招開政。
정조 8년
傳于李祖承曰。永祐園參奉。尙不差出。今日政擧行。其餘諸窠。竝令差出。
정조 8년
有政。判書金鍾秀受由在外。參判宋載經在外未肅拜。參議李時秀進。承旨洪仁浩進。吏批啓曰。判書金鍾秀受由在外。參判宋載經在外未肅拜。小臣獨政未安。何以爲之。敢稟。傳曰。只出緊任。以尹㬦爲校理。林道浩爲兼文學。徐有慶爲右參贊。鄭志儉爲工曹參判。黃昇源爲戶曹參議。徐浩修爲知敦寧。兪岳柱爲軍資正。金觀行爲寧陵令。李協聖爲尙衣直長。洪徽河爲宗簿直長。鄭萬始爲中學敎授。李達仁爲漢城主簿。申耆爲東學敎授。洪龍健兪漢絅爲禁府都事。林道浩爲宗簿正。吳晉秀爲假監役。成鼎柱爲永祐園參奉。李在簡奉常提調。
정조 8년
兵曹口傳政事。李益烍爲副司直。
정조 8년
以副校理權裕牌不進罷職傳旨。傳于李祖承曰。只推。
정조 8년
以假注書李敬五。兼春秋吳錫齡等。囚單子。傳于李祖承曰。日寒如此。分揀放送。
정조 8년
以禁府白師敏囚單子。傳于李祖承曰。日寒如此。分揀放送。
정조 8년
李在學啓曰。卽伏見洪忠監司沈豐之狀本。則今初六日成貼有旨。十四日始祗授云。有旨之若是遲滯。聞極驚㤉。査問於院吏。則伊日有旨外封。誤書以黃海監營。下送海營矣。自海營還上送。始爲下送於洪忠監營故。其間遲滯。自至多日云。有旨何等莫重。而因其外封之誤書。以致中間之掩滯。臣之不能檢飭。誠不勝萬萬惶恐。而院吏之如是擧行。至有道臣之登聞之擧。事之痛駭。莫此爲甚。當該院吏。自本院。移法司。從重科治之意。敢啓。答曰。所謂院吏。其罪逾往逾甚。所犯逾出逾奇。令施何律。可戢此輩。誎之則不可。若誎。雖欲不治治之。關係則亦輕。待明朝。該吏付之兵議。爲先平問。取招草記。
정조 8년
假注書李敬五汰去。代洪義浩爲假注書。
정조 8년
朴能源病。代金孝建爲假注書。
정조 8년
李祖承。以弘文館言啓曰。本館上番闕直。事甚未安。今日政。新除授玉堂。待下批。仍卽牌招。以爲入直之地。何如。傳曰。允。
정조 8년
李祖承。以弘文館言啓曰。本館上番。連日闕直。事甚未安。副校理權裕。旣有只推之命。卽爲牌招入直。何如。傳曰。允。
정조 8년
李祖承。以承文院官員。以都提調意啓曰。交易咨文出來矣。回咨依例撰出。正書安寶後。定禁軍。騎撥下送于使行所到處。使之同爲齎去之地。何如。傳曰。允。
정조 8년
李在學。以御營廳言啓曰。本廳把摠李需克。身病甚重。勢難察任。改差。何如。傳曰。允。
정조 8년
李祖承。以成均館官員。以大司成意啓曰。延勅日。慕華館及仁政門外儒生整齊等事。預令成均館知委。該司人數。及習儀日入參與否。參考前例。草記事。命下矣。自前延勅時。假儒生祗迎等事。例以計士律官畫員寫字官日官醫官譯官中。限四十人。分排擧行。而習儀日。亦爲入參矣。今番。依聖敎。參考前例。人數及習儀日入參事。所屬各該司。預爲嚴飭知委之意。敢啓。傳曰。知道。
정조 8년
李祖承。以刑曹言啓曰。因全羅道放未放啓本。點下三罪人。依初下敎擧行。求禮車振成放送事。命下矣。依判付。車振成卽爲放送事。發關分付于該道道臣。而長城朴宗性。南平崔澤。珍山李奎景等。所當知委放送。而此罪人等。關係逆獄。所犯甚重。且臺啓蒙允之後。金吾尙未及擧行。臣曹不敢奉行之意。敢啓。答曰。金天欽諸人。禁府皆已擧行。豈獨本曹如是持難。依下敎。卽爲擧行。可也。
정조 8년
李祖承。以兵曹言啓曰。衛軍不爲待令之由。依傳敎査實。則自臣曹。捧甘於衛所部將。塡名的實故。招問當該部將。則所告內。昨夜初更五點。捧甘來到故。卽爲塡名。而捧甘以十七日知委。不卽待令云。取見捧甘。則初書以十七日。改書以十六日故。招問衛所下隷。則昨夜知委十七日。今朝知委則十六日云。當初捧甘誤書之由。査問該吏。則初以十七日誤書。而今日早朝。卽爲改書。仍更知委云。該吏當初誤書之罪。自臣曹。今方嚴治。而改書知委。旣在今日早朝。則日已過午。捧甘中各該司。皆爲來待。獨於衛所。推托當初誤書。不爲擧行。事甚駭然。當駭部將拿問處之。何如。答曰。今番無論官吏。倂分揀。
정조 8년
李祖承。以兵曹言啓曰。因傳敎。備邊司郞廳鄭麟采。決棍五度。趙雲行具載敬李寅植。徐有鳳等。各決棍三度之意。敢啓。傳曰。知道。
정조 8년
李祖承。以義禁府言啓曰。黃海監司洪秉纘狀啓。據刑曹粘目內。龍媒前僉使權應鎰。移本府處之事。允下矣。權應鎰時在任所云。依例發遣府書吏。交代後拿來。何如。傳曰。允。
정조 8년
左議政洪樂性箚曰。伏以。臣以臲卼之蹤。復叨僨誤之地。不惟微臣情勢之難安。抑恐淸朝之廉防。由臣而壞隳。敢陳血懇。冀蒙體諒。及伏承聖批。不卽開許。反下鄭重之敎。又於夜中。宰臣臨宣別諭。十行恩綸。愈益隆摯。誨責截嚴。敦勉彌勤。臣誠惶感悶隘。益不知置身之所也。夫人臣遭彈者。官雖卑微。職雖閒漫。猶不敢復居其職。下必丐免。以守廉防。上必許解。以盡禮使。則臣雖無似。官則大官也。職則三事也。臣之所以必欲丐免。懇乞許解。不敢爲晏然復居之計者。誠非例讓也。誠非顧私也。而聖上所以敦迫而責勉者。有若無故而强引者。然在朝家。豈不有欠於禮使之方。而臣亦安得無憾於天地之大乎。臣情到此。吁。亦窮且蹙矣。噫。輔相之職。有非如臣疎拙昏謬者之所可擬議。而臣於前年。徒知恩渥之感激。不能固守量入之戒。冒應重任。幾陷大戾。則聖朝試可之道。愚臣自靖之義。今不可再誤也。明矣。況今朝象。日以冸渙。民生。日以悃悴。隄防益壞而義理晦。紀綱益頹而庶績隳。苟非才德聲望。足以彈壓百僚。經濟一世。剛嚴方直。足以杜折闡明。董飭淬礪者。無以荷弘濟之任而慰具瞻之望。乃以病殘僇辱之身。復置巖廊之上。使四維不張。八方嗤罵。則臣身狼狽。雖不足道。其於國事何。其於國體何。顧今元輔。方膺新命。端揆亦將反面。廟務之積滯。自可剸理。客使之延接。自可講磨。何必以不可强不近似之人。苟充備位於其間。以乖古人惟其人。不必備之訓哉。第玆宮銜之兼。老臣光榮。到此極矣。誠欲卽地進見。仰覩岐㠜之容。溫文之姿。以伸區區延頸之忱。而拘於義防。一身若繫。轉動不得。莫遂至願。伏地惶隕。不勝抑塞躁鬱之至。仍伏念我世子邸下。衣尺日長。智思日開。正宜妙選端良正直博學成德之士。以畀傅保之任。以成薰陶之效。何可使如臣之學識鹵莽。材性庸陋。最居人下者。濫廁於賓師之列。以責蒙養之功哉。此臣所以且榮且愧。莫省自措者也。至於賤疾之狀。雖不敢縷縷煩瀆。而數日以來。雜試方藥。未見分效委。頓床笫。末由蠢動。以情以病。萬無承膺之路。而宰臣鎭日相守於陋巷。病裏惶隘。如添一病。玆敢申暴哀懇於天地父母之前。伏乞聖慈。俯垂矜憐。亟賜斥免。以卒終始生成之澤。召還王人。以安私心。明降威罰。以嚴朝綱。不勝大願。取進止。答曰。省箚具悉卿懇。卿欲從近簉朝。虛佇之餘。足云欣滿。至於偕來宰臣。一兩日仍留。何必添卿不安之端耶。卿須安心勿辭。益加善攝。仍參再明賓對。仍傳曰。此批答。遣史官。傳諭于左議政。寒事愈緊。明日則安心善攝。再明日簉朝。仍參次對事。一體傳諭。二十日次對。進定於再明日。
정조 8년
甲辰十月十六日辰時。上御宣政殿。日次儒生殿講入侍時。行都承旨李致中。行左承旨徐有防。行右承旨李在學。左副承旨趙興鎭。右副承旨李祖承。同副承旨洪仁浩。記事官朴能源。假注書李敬五。記事官李崑秀尹行任。二直提學朴祐源。以次進伏訖。上曰。命官以領相爲之。諸試官入就位事。分付。賤臣承命出傳。還入進伏。引儀唱臚。試官領議政徐命善。二提學吳載純。行大司成閔鍾顯。行副司直李集斗。副校理趙濟魯。司書鄭萬始。率諸生入就拜位。行四拜禮訖。以次進伏。命善進前曰。寒殿臨御。朝候頗冷。聖體。若何。上曰。一樣矣。命善曰。如臣無似。復叨重寄。臣非木石。豈不知感激恩數。而遭此罔極之言。雖西樞散銜。尙且縮伏俟勘。況此具瞻之地。輒復揚揚冒出。廉防掃地。人謂臣何。當此國事叢脞之日。有非人臣言私之時。而臣之悶隘情踪。聖明庶幾俯燭。特垂曲保之恩。俾遂生成之澤。區區之望也。上曰。昨日卿疏。誠過矣。前領相屢度呈辭。不獲已許副。領府事。老且病矣。李判府事則出疆。百爾思之。不得不歸之於卿矣。予豈樂爲哉。於卿不可無節拍故。昨下批旨。有所云云。良以此也。向亦以此意。有所酬酢。卿豈忘之耶。命善曰。左相見方惶蹙。實爲矜悶。旣無難出之情勢。今若有命。則似當卽出矣。上曰。見其初疏。無可出之期故。疏批略有云云矣。胥命則太過。俄已敦諭矣。命善曰。臣之一出。出於副急。從當辭免。伏願體諒焉。上曰。前後大臣。一經大事。輒以辭免爲事。此豈成說乎。命善曰。如無情勢。則孰敢如是乎。上曰。昨以表文事。半夜相持。因此失睡。近日紀綱。可謂末如之何矣。命善曰。表文事體。至爲嚴重。昨日査對。事當齊會擧行。經閱衆眼。而槐院之多員提調。率皆懸頉。僅備三員云。暫時赴公之事。若是規避。豈非慨然之甚者乎。不參承文院提調。倂從重推考。何如。上曰。依爲之。出擧條命善曰。今番因表文頭辭之相疊於原篇。至有改撰追送之擧。揆以事體。萬萬未安。此專由於頭辭原篇。製述各異。未能互相照管之致。頭辭之黑草。査對前。先爲啓下。已有下敎。謹當恪遵擧行。而表文撰出時。原篇製述之人。必先詳考。頭辭原篇回公時。頭辭製述之人。亦爲點檢原篇。如有架疊文字。往復釐改。俾無泛看差誤之弊事。出擧條申飭。何如。上曰。依爲之。出擧條仍命諸生應講。諸生等。以次進講訖。上曰。館伴入侍。賤臣承命出。與館伴徐有隣偕入進伏。上曰。勅行時。路傍汚穢之物。且毁且修。俾無不齊之弊。卿與京兆堂上。相議察飭。可也。有隣曰。當寒恐有未盡之慮。謹當着意擧行矣。上曰。兵判進前。李在簡承命進伏。上曰。宣傳官講射。當於春塘臺爲之。諸試官先爲退食。食後。卽爲擧行。可也。仍命退。諸臣以次退出。
정조 8년
甲辰十月十六日巳時。上御重熙堂。儒生製述科次入侍時。右副承旨李祖承。假注書金孝建。記事官李崑秀尹行任。以次進伏訖。上曰。上注書與之偕入。賤臣承命出。與假注書洪義浩偕入。上。親考科次後。命祖承。書榜目訖。命退。承史以次退出。
정조 8년
甲辰十月十六日午時。上御春塘臺。抄啓文臣課講宣傳官射講入侍時。二提學吳載純。檢校直提學徐有防。兵曹判書李在簡。禁衛大將徐有大。待敎李崑秀。原任待敎尹行任。行左承旨李在學。左副承旨趙興鎭。右副承旨李祖承。同副承旨洪仁浩。記事官朴能源金鳳顯。以次侍立。上曰。廳注書兼史。何不待令乎。仍命興鎭書榻敎曰。當該注書及兼春秋竝汰去。仍令該府拿問處之。上曰。注書洪義浩金孝建催促入侍。賤臣承命出去。連爲催促。上曰。抄啓文臣講畢後。宣傳官射講擧行。可也。上曰。羽林衛將改差。出榻敎命書榻敎曰。專經武臣殿講。以二十日退定。在簡曰。堂上祿試射去月有故。不得設行。明日朔試射。當爲兼行矣。試射堂上之見抄於假提調者。齊進呼訴於臣。以爲官服諸具。無以措備。如得仍等。則庶可有助云。祿試射。若過當朔。則仍等付祿。亦有已例。如此之時。宜有闊狹之道故。敢此仰達矣。上曰。依爲之。出擧條上曰。泮儒試券催促入之。賤臣承命捧入。上命載純有防考券訖。出榜施賞。上曰。咨文入之。命在學展讀訖。上曰。咨文中。果無彼中觸諱之字乎。僉對曰。無觸諱之字矣。上曰。出付槐院。可也。仍命禁軍一員。訓鍊判事一員入侍。下敎曰。爾等。必於不多日內。騎撥下往使臣所到處。以毋滯趲程入去之意。傳諭。可也。仍命退。諸臣以次退出。
정조 8년
甲辰十月十六日二更一點。上御重熙堂。坐直承旨入侍時。右副承旨李祖承。假注書金孝建。記事官李崑秀尹行任。以次進伏訖。上命書傳敎曰。今聞承宣言。太常都提調赴燕。提調遠接使進去。提調許遞。今日政差出。命退。承史以次退出。
정조 8년
行都承旨李致中坐。行左承旨徐有防坐。行右承旨李在學坐直。左副承旨趙興鎭坐直。右副承旨李祖承坐。同副承旨洪仁浩式暇。注書朴能源病一員未差。假注書洪義浩仕金孝建仕直。事變假注書金商雨仕。
정조 8년
李祖承啓曰。仁同府使李。旣呈下直肅拜單子。而不爲待令。事體所在。誠極未安。原單子勿施。推考警責。何如。傳曰。允。
정조 8년
李致中啓曰。副修撰趙濟魯。以其親病。陳疏經出。原疏纔已捧入矣。所當直捧禁推傳旨。而此與無端經出有異。推考警責。何如。傳曰。允。
정조 8년
傳于趙興鎭曰。與有司堂上入侍。
정조 8년
趙興鎭啓曰。禁衛營將官來言。今日本營軍兵。日次私習云云矣。敢啓。傳曰。知道。
정조 8년
趙興鎭啓曰。御營廳將官來言。今日本廳軍兵。日次私習云云矣。敢啓。傳曰。知道。
정조 8년
以來二十一日。輪對。取稟。傳于李在學曰。爲之。
정조 8년
傳于李在學曰。職務方殷。此時守令。不可一刻曠官。未下直守令。皆令當日辭朝。上京守令。亦令當日下送。
정조 8년
傳于李在學曰。下直守令留待。
정조 8년
李致中啓曰。未下直守令。皆令當日辭朝事。命下矣。安峽縣監金德行尙未署經。不得辭朝。兩司所當牌招署經。而或在外傳旨未下或未差。不得擧行云。何以爲之。敢稟。答曰。政官牌招開政。
정조 8년
傳于李在學曰。坐直承旨。與下直守令入侍。
정조 8년
李致中啓曰。玉堂上下番俱空。事甚未安。副校理權裕。旣有只推之命。卽爲牌招。未差之代。今日政差出。待下批。仍卽牌招。以爲推移入直之地。何如。傳曰。允。
정조 8년
趙興鎭啓曰。明日次對。兩司無詣臺之員。今日政新除授臺諫。竝待開門牌招。何如。傳曰。允。
정조 8년
趙興鎭。以吏曹言啓曰。星州牧使趙長鎭。北靑府使沈命德。靈巖郡守韓光近。催促下送之下。謂有身病。無意還官。事體所在。誠極未安。三邑守令。竝罷黜。何如。傳曰。允。今日政差出。俱是雄邑及難治之窠。勿拘賞格。無論文武及他道守令。另加擇差。至於靈巖。尤宜另擇。各別惕念擬入。可也。
정조 8년
有政。判書金鍾秀受由在外。參判宋載經在外未肅拜。參議黃昇源進。右副承旨李祖承進。吏批啓曰。判書金鍾秀受由在外。參判宋載經在外未肅拜。小臣獨政未安。何以爲之。敢稟。傳曰。只出緊任。以李身晦爲司諫。宋益中爲掌令。李錫夏爲校理。尹光裕爲星州牧使。鄭益祚爲北靑府使。金㷞爲靈巖郡守。尹㬘爲珍山郡守。沈喜永爲楊口縣監。李漵爲富平府使。
정조 8년
以富平府使望筒。傳于李祖承曰。今年嶺東。數遞可悶。畿邑無非支勅之處。此望筒。更爲擬入。
정조 8년
傳于趙興鎭曰。東學敎授落點。誤爲頒布。政廳進去承旨政官。推考。
정조 8년
李致中。以司饔院官員。以監膳提調意啓曰。漁夫貢人等。連日呼訴內。卽今冬節已屆。魚族隱入不出。設網屢日。未免空還。闕供生。迫在朝夕云。每年如此之時。例以可合他魚及活鷄。有參半代封之規。而莫重御供。自下不敢擅便。惶恐敢啓。答曰。代捧。
정조 8년
趙興鎭。以備邊司言啓曰。卽因原春監司徐鼎修狀啓。有今日內回啓之命矣。取見其狀本。則以爲嶺東逃戶還穀之停免。軍丁闕額之塡代。平海外八邑。分其優劣。十分精抄。則逃亡還戶。合爲一千三百五戶。所受各穀。爲三千四百六十石十四斗。逃故軍額。合爲一千二百四十二名。蓋此軍還逃故之數。若蒙別般變通之恩。則了遺東民。庶可支保。八邑歉荒。死亡相續。軍籍空虛。無可變通。移來軍丁。還送該邑一款。更令廟堂。稟旨分付。尤甚四邑接濟之策。當與該邑守宰。商確講究後。報備局。請得略干穀物。亦自臣營。從便措置。或令該邑。某條取辦。量宜接濟計料。面分等。亦爲開錄。爲辭矣。蓋此事。曾因道臣之陳請。已經本司之覆奏。而旣令道臣守令。爛熳精抄以聞。則在朝家終始軫念之意。不可無別般變通之道。逃亡戶一千三百五戶。所受還各穀三千四百六十石零。依前狀請。還接間。姑爲停退。逃故軍額一千三百四十二名。道臣雖以還送該邑。更爲申請軍額之移來移去。事甚重難。不可以一經歉歲。續續變改云者。本司覆奏。誠甚的當。移送一款。今姑置之。身布之預先停免。雖無其例。如欲優恤流民。不可膠守常法。特令限明秋停免。以開其還集之路。其中終不得還集者。及已物故之代。則漸次塡充。俾隼本額。至於尤甚邑接濟之策。道臣旣以講究後。請得略干穀物爲言。留俟陳請更爲。何如。傳曰。知道。竝依此草記施行可也。
정조 8년
趙興鎭。以武臣堂上朔試射所試官意啓曰。內禁衛將折衝任屹。巡將折衝朴世忠。以上無分。折衝金九重未滿四中。景福宮衛將折衝康壽聃病不進。折衝李愼行林成輝。不爲待令。竝依承傳罷職。御營廳千摠折衝李顯宅。騎芻二中。以矢數計之。則雖未滿四中。騎芻。例有倍劃之規。勿爲汰去。何如。傳曰。允。
정조 8년
甲辰十月十七日辰時。上御春塘臺。右承旨左副承旨入侍時。行右承旨李在學。左副承旨趙興鎭。假注書金孝建。記事官李崑秀尹行任。以次進伏訖。上曰。稟事閣臣。使之入侍。賤臣承命出。與檢校直提學徐有防。二直提學朴祐源偕入進伏。上曰。來待有司堂上。明日次對。同爲入侍事。分付。命書傳敎曰。日寒如此。許多宣傳官入直之弊。不可不念。各等射講勿施。特命更試。旣出懲前奬後之意。而當寒督過。反有矯枉之嫌。罰直宣傳官等。自明日解番。試講勿施。傳敎安徐。只以射技更試。六月初次以上。旣已更試。自再次。自明日試取。應試小布長廣。比本廳小布差大。五巡內未滿三矢者。雖入格削劃。連三次居末人。亦當別樣論勘。以此。分付該廳。以今日推之。自行首以下應試之故。雜遝可知。自明日。別軍職二員。進去監試事。分付。命退。承史以次退出。
정조 8년
甲辰十月十七日辰時。上御重熙堂。軍士房承旨與有司堂上入侍時。行副司直徐有隣。左副承旨趙興鎭。假注書金孝建。記事官李崑秀尹行任。以次進伏訖。上曰。東伯所請。不可不施矣。有隣曰。似聞嶺東歉荒。無異昨年云。勢不得不許矣。上曰。日寒此劇。時囚中。輕囚放釋後。草記事。自政院。分付。命退。諸臣以次退出。
정조 8년
甲辰十月十七日申時。上御誠正閣。坐直承旨與下直守令入侍時。左副承旨趙興鎭。假注書金孝建。記事官金鳳顯尹行任。稜州牧使兪漢敦。南平縣監李羲寅。仁同府使李。以次進伏訖。上命之進前奏職姓名。漢敦進對。上曰。汝在交河。支勅之節。何以經紀。漢敦曰。鋪陳則已爲措備。其他凡節。姑未備置矣。羲寅進對。上曰。汝爲故重臣李台重之孫乎。羲寅曰。然矣。上曰。下去善治也。進對。上問履歷。曰。初仕以武兼。歷仕邊將僉正。河東興陽靈巖罷州營將矣。命承旨讀宣喩別諭訖。命之先退。仍命書榻敎曰。兵曹判書訓鍊大將。慕華館出去時。仍佩往來事。分付。命退。承史以次退出。
정조 8년
行都承旨李致中坐。行左承旨徐有防坐。行右承旨李在學坐。左副承旨趙興鎭坐直。右副承旨李祖承坐。同副承旨洪仁浩坐直。注書朴能源病一員未差。假注書洪義浩仕金孝健仕直。事變假注書金商雨仕。
정조 8년
李致中啓曰。右副承旨李祖承。今日不爲仕進。卽爲牌招。何如。傳曰。待開門牌招。
정조 8년
以校理李錫夏牌不進罷職傳旨。傳于洪仁浩曰。只推。
정조 8년
洪仁浩啓曰。玉堂上下番俱空。事甚未安。校理李錫夏。旣有只推之命。卽爲牌招入直。何如。傳曰。允。
정조 8년
徐有防啓曰。校理李顯靖。時在慶尙道安東地。經筵入番事緊。卽速乘馹上來事下諭。何如。傳曰。依啓。
정조 8년
徐有防啓曰。校理李錫夏牌不進罷職傳旨。今方捧入。而校理李顯靖。副校理孟至大在外。副校理權裕牌不進罷職傳旨未下。副修撰趙濟魯受由。修撰安策疏批未下。玉堂上下番俱空。已至經宿。事甚未安。未差之代。政官牌招開政差出。待下批。仍卽牌招入直。何如。傳曰。允。
정조 8년
趙興鎭啓曰。假注書洪義浩。時無職名。令該曹。依例付軍職。官帶常仕。何如。傳曰。允。
정조 8년
傳于洪仁浩曰。春坊下番。番次苟簡。副修撰鄭萬始。仍任前職。
정조 8년
傳于洪仁浩曰。機張縣監罷黜之代。今日政差出。
정조 8년
傳于趙興鎭曰。宣傳官遷轉之代。今日政差出。
정조 8년
有政。判書金鍾秀受由在外。參判宋載經在外未肅拜。參議李時秀進。承旨洪仁浩進。吏批啓曰。判書金鍾秀受由在外。參判宋載經在外未肅拜。小臣獨政未安。何以爲之。敢稟。傳曰。只出緊任。以鄭萬始爲副修撰。李榮逵爲慶興府使。金潤國爲機張縣監。
정조 8년
再政。吏批啓曰。慶興府使今當差出。未準朔禁軍將。竝擬。何如。傳曰。允。以李邦五爲內禁將。金魯成爲羽林將。李儒敬爲宣傳官。洪檊爲五衛將。鄭學耕爲都摠都事。韓翼增爲訓鍊主簿。趙心泰爲洪忠水使。徐英輔爲宣傳官。副司正單洪義浩
정조 8년
以慶尙監司盈德縣民家燒燼狀啓。傳于洪仁浩曰。百五十戶燒燼。聞甚矜惻。蠲恤之方。依年前西北例題給事。令廟堂。卽爲行會。
정조 8년
以監試別軍職矢數單子。傳于洪仁浩曰。申應周邊聖和。分付軍器寺。箭竹一百介。賜給。
정조 8년
以宣傳官射會時。全布人員別單。傳于洪仁浩曰。李星會加資。朴基豐熟馬一匹賜給。閔心爀箭竹一百介。分付軍器寺。賜給。
정조 8년
備忘記。節目事知兼司僕張光益。弓房司鑰差下。
정조 8년
趙興鎭。以備邊司言啓曰。諸道身軍布米半減給代磨鍊別單。依筵中定奪書入之意。敢啓。傳曰。知道。戶曹均廳司僕。此三司外。皆欲給代云。而當此經費匱乏之時。豈可一一準給。政府價布。其數零星。工曹遺儲。自年釐正之後。自有定式。吏曹。亦非殘薄衙門。竝勿給代。爲好。卿等更爲參量草記。至於內需司各宮房給代。數難不些。其在宮府一體之義。節省之政。宜自內府。亦勿給代。司饔院必有遺儲。軍器寺亦有他般請得之遵。亦勿給代。未爲不可。禁御兩營用下之數。與訓局兵曹自異。停退條。移施不陳數。不必盡數給代。此亦量宜減數。論理草記。仍具別單。明日書入。可也。
정조 8년
趙興鎭。以兵曹言啓曰。依傳敎。當該院吏金漢文。平問取招。則所供內。今月初六日。啓下洪忠道狀本二度。當此本院回諭黃海道狀本一度。當此備局行會。而伊日公事紛沓中。成貼之時。未及詳審。至於洪忠道下去。有旨皮封。誤書以黃海道。自不覺有旨原封及皮封之異同。而送于海營矣。自海營。還爲上來故。告于院中後。改書皮封。送于洪忠監營之際。以致日字之遲久。罪狀至此。無他可達之辭。納招之意。敢啓。答曰。知道。爾其議處。昨日拘留院吏。亦爲平問。取招草記。
정조 8년
趙興鎭。以兵曹言啓曰。當該院吏金漢文平問草記。傳曰爾其議處事。命下矣。漢文之初旣誤書於莫重有旨之皮封。終雖改書。而初不謹審。兩道去來之際。以致日字之遲滯。論其罪狀。若不嚴治。則無以懲一勵後。不可棍治而止。出付有司。從重照律勘處。何如。傳曰。知道。還付本院。使之從卿議處。而院吏之罪。固有之。該房承旨初不實提稟。末乃費辭分疏。竝與此一款。令今日坐直承旨議處。可也。
정조 8년
趙興鎭。以兵曹言啓曰。依傳敎。昨日拘留院吏池在洪。平問取招。則所供內。昨夜留門時。差使員上來守令及下直守令吏曹政官。未及出去矣。留門標信。傳于宣傳官之時。守令則當爲先出去。政官則當爲留待下直之意。宜卽提醒於院中。若値夜深。則下鑰後。更請標信。而不善擧行。遂至夜深。而猶未下鑰。罪狀至此。無他可達之辭。納招之意。敢啓。傳曰。知道。還付本院。令代房承旨議處。可也。
정조 8년
大司憲李聖圭疏曰。伏以。臣貳極定位。國本永鞏。五冊揚徽。聖敎冞光。天人協順。縟儀荐擧。八域慶忭。曷有其極。仍伏念上來李尙載之疏出。而臣之壞損臺體。自取錯謬之罪。畢露無餘。臣至今慙恧。無之自容。臺端一步。便成鐵限。而曾未幾何。憲長除旨。又降於病淹松楸之日。臣聞命驚惶。蒼黃登途。今始來伏私次。而踧踖徊徨。益不省措躬之所也。噫。伊時署坐。雖坐倉卒。而只緣臣不善周旋。自歸顚倒。八字糾劾之論。安得不發於司地之地。臣誠無辭自明。滿心愧服。受以爲罪己。而官職去就。已無可論。而彈墨未乾。叨攬依舊。顧臣情勢之迫隘窮蹙。直欲鑽地而不可得也。玆敢略暴危苦之懇。敢效自劾之義。伏乞聖明。俯垂諒察。亟削臣職。以靖私義。重勘臣罪。以謝臺議。不勝幸勝。臣方丐免。不宜贅他。而義重沐浴。略此附陳焉。噫嘻。痛矣。龜柱是何等凶逆。而薄竄海島。久逭王章。三司聲討。不能孚格。二字列批。便同故紙。神人之憤。今已九年于玆矣。何幸廓揮乾斷。始允臺啓。卽降發捕之命。庶幾王討之快行。而及其出島。不惟不許拿來。乃反仍配於所到處。殆若尋常罪謫之遇赦減者然。義理漸至於晦塞。亂賊將無所懲畏。以殿下之明聖。曷不念及於此。而乃有此萬萬過中之擧也。伏願依前成命。拿鞫嚴覈。亟施三尺之典。以洩一國之憤焉。臣無任屛營祈懇之至。答曰。省疏具悉。所陳已諭於諸批。卿其勿辭行公。
정조 8년
甲辰十月十八日午時。上御重熙堂。禮房承旨入侍時。行左承旨徐有防。假注書洪義浩。記事官李崑秀尹行任。以次進伏訖。上命抄啓文臣比較作持入。賤臣承命出持入。命書傳敎曰。如洪義浩之才華。足堪是選。此外。亦多癸卯選。後登科人。抄啓文臣加抄事。言于政府。命退。承史以次退出。
정조 8년
甲辰十月十八日申時。上御重熙堂。軍士房承旨入侍時。左副承旨趙興鎭。假注書金孝建。記注官車亨衢金健修。以次進伏訖。上曰。兵曹議處草記催促。仍命書傳敎曰。宣傳官射會。去六月第二次柳葉箭五巡。連四巡全布。第三次連二巡全布。合六巡全布宣傳官李星會。依例加資。連四巡全布宣傳官朴基豐熟馬一匹賜給。又命書傳敎曰。專經武臣殿講。處所。以宣政殿爲之。命退。承史以次退出。
정조 8년
行都承旨李致中坐。行左承旨徐有防坐。行右承旨李在學坐。左副承旨趙興鎭坐。右副承旨李祖承坐直。同副承旨洪仁浩坐直。注書朴能源仕直一員未差。假注書金孝建仕。事變假注書金商雨仕。
정조 8년
洪仁浩啓曰。仍任單子啓下後。始爲肅拜。自是規例。而司書鄭萬始仍任未啓下之前。先呈肅單。有違規例。原單子勿施。推考警責。何如。傳曰。允。
정조 8년
李在學啓曰。知敦寧徐浩修。工曹參判鄭志儉。除拜後過三日不爲出肅。依定式推考警責。仍卽牌招察任。何如。傳曰。允。工曹參判。聞有實𧏮。許遞。
정조 8년
備忘記。前敎官李光靖。以故參議象靖之弟。素知其該洽。年前承傳。已示記念之意。特爲陞六。而徒付虛銜。事甚無實。仍令銓曹。待窠復職調用。其餘儒生等。竝依昨年詩傳講義校正賞格。食物及紙筆墨。自本道。考例頒給。而其中進士趙春慶。卽昨年考準之人。效勞與他有異。參酌加數施賞。仍以此傳敎宣布。擧行形止狀聞事。自本閣。回諭。
정조 8년
趙興鎭啓曰。今此試官望中。時無職名人。令該曹。只傳付軍職。何如。傳曰。允。
정조 8년
兵曹口傳政事。司直單李命植。
정조 8년
以寶劍望筒。傳于趙興鎭曰。在外摠管許遞。
정조 8년
以宣傳官任聖尹汰去代望筒。傳于趙興鎭曰。分揀。
정조 8년
傳于趙興鎭曰。宣傳官徐英輔。都摠都事鄭學耕相換。
정조 8년
傳于李在學曰。此時守令。不可一刻曠官。皆令今日署經。仍令待明朝辭朝。兩司在外人許遞。政官牌招開政。與未差之代。以在京無故人差出。
정조 8년
李在學啓曰。守令署經今日爲之事。命下矣。新除授臺諫。竝待下批牌招。以爲署經之地。何如。傳曰。允。
정조 8년
有政。吏批。行判書金鍾秀受由在外。參判宋載經在外未肅拜。參議李時秀。行都承旨李致中進。啓曰。判書金鍾秀受由在外。參判宋載經在外未肅拜。小臣獨政未安。何以爲之。敢稟。傳曰。只出緊任。以尹勉升爲大司諫。以李東郁爲執義。以尹在醇爲司諫。以姜垣爲掌令。以權之彦爲掌令。以徐有鍊爲持平。以李祉永爲持平。以兪岳柱爲獻納。以沈鏗張至顯爲正言。以李命植爲判義禁。司書鄭萬始仍任事。承傳。
정조 8년
兵批。判書李在簡進。參判金文淳監印都監進。參議柳誼入直進。參知沈基泰呈辭在外。行右承旨李在學進。以金思穆洪秀輔爲副摠管。朴光迪爲兼司僕將。李亨默爲五衛將。朴尙杓爲景福將。洪龍運爲部將。僉知單李允彬。宣傳官李星會射會時柳葉箭全布加資事。承傳。宣傳官徐英輔。都摠都事鄭學耕相換。
정조 8년
傳于洪仁浩曰。司書鄭萬始牌招入直。
정조 8년
傳于洪仁浩曰。近來此重臣。連事違牌。無意行公。北伯遞來後。尙未聞本道民情。大抵向來所遭。到今豈可追提。伊後所帶職名之屢命許遞。亦出於曲諒之意。廉隅已伸。更何逡巡。行司直李命植。申飭行公。兼帶金吾。姑未出肅。待明朝牌招察任牌不進傳旨。勿爲捧入。仍令謝恩後入侍。
정조 8년
以抄啓文臣沈晉賢。下義禁府推考傳旨。傳于洪仁浩曰。推考傳旨捧入。
정조 8년
以原春監司九月朔遺棄兒無乎事啓本。傳于李祖承曰。近來凡事。稍久則令弛。雖以此一事言之。慶尙一道外。京外。皆以無乎報來。是豈印頒綸音之本意。賑廳堂上及諸道監司。從重推考。況當冬節。尤不宜放忽。以此意。令賑廳。申飭諸道。
정조 8년
以全羅兵使狀啓。傳于洪仁浩曰。渰沒萬萬矜惻。分付賑廳。相考前例。另施恤典。
정조 8년
以司諫尹在醇。持平徐有鍊李祉永牌不進罷職傳旨。傳于洪仁浩曰。只推。待明朝。更爲牌招。
정조 8년
洪仁浩。以弘文館言啓曰。本館下番闕直。事甚未安。修撰安策疏批已下。卽爲牌招入直。何如。傳曰。允。
정조 8년
洪仁浩。以吏曹言啓曰。卽接通禮院牒報。則明日殿座時。通禮不可不備云。左通禮未差之代口傳備擬以入之意。敢啓。傳曰。知道。
정조 8년
吏曹口傳政事。以洪周萬爲左通禮。
정조 8년
徐有防。以禮曹言啓曰。今此王世子冊封受勅後。翌日頒敎陳賀事。已爲稟定矣。告廟。當爲臨時擇日擧行。而景慕宮亦爲一體設行之意。知委。何如。傳曰。允。庚辰年則受勅當日。親臨受賀磨鍊。更爲考例草記。可也。
정조 8년
徐有防。以禮曹言啓曰。今此王世子冊封。受勅翌日。頒敎陳賀事。已爲稟定矣。取考戊午謄錄。則政府六曹物膳封進。而外方方物物膳。因傳敎勿爲封進矣。今此陳賀時。政府六曹物膳。依例封進。而外方方物物膳。何以爲之乎。敢稟。傳曰。依戊午年例爲之。可也。
정조 8년
趙興鎭。以兵曹言啓曰。專經武臣講官加抄啓人員。別單書入之意。敢啓。傳曰。知道。